ทิสโก้ฟันธงมี.ค."หุ้นจีน"แรงบวก20%
หุ้นจีนกลับมาแรงทิสโก้ ชี้ มี.ค.นี้ หลังเปลี่ยนผู้นำอย่างเป็นทางการ มั่นใจ H-Shares บวกได้อีก 20%
11 มี.ค. 2556

หุ้นจีนกลับมาแรงทิสโก้ ชี้ มี.ค.นี้ หลังเปลี่ยนผู้นำอย่างเป็นทางการ มั่นใจ H-Shares บวกได้อีก 20%
น.ส.วรสินี สังวรเวชภัณฑ์ ฝ่ายกลยุทธ์การลงทุน ทิสโก้ เวลธ์ กล่าวว่า ตลาดหุ้นจีนในเดือน มี.ค.นี้ จะกลับมามีผลตอบแทนที่โดดเด่นอีกครั้ง เนื่องจากเป็นช่วงการเปลี่ยนถ่ายผู้นำของจีน ซึ่งตลาดหุ้นจีนมักจะตอบสนองในเชิงบวกจากความคาดหวังต่อการเติบโตทางเศรษฐกิจจีนและการเปลี่ยนแปลงในทิศทางที่ดีขึ้น 
“นโยบายหลักที่ผู้นำจีนคนใหม่ประกาศ คือ การสร้างเมือง การควบคุมภาคอสังหาริมทรัพย์ไม่ให้ร้อนแรงเกินไป และความโปร่งใสของรัฐบาลมากขึ้นนั้น ไม่ได้ส่งผลกระทบโดยตรงต่อการลงทุนในตลาดหุ้นจีน แต่เป็นการเพิ่มความมั่นใจต่อนักลงทุนมากขึ้น” น.ส.วรสินี กล่าว
นอกจากนี้ ราคาหุ้นจีนที่จดทะเบียนในตลาดหลักทรัพย์ฮ่องกง (H-Shares) อยู่ในระดับที่ถูกเมื่อเทียบกับค่าเฉลี่ยในอดีตที่ผ่านมา หรือเมื่อเทียบกำไรต่อหุ้น (EPS) ปี 2556 อยู่ที่ 9 เท่า ต่ำกว่าค่าเฉลี่ยย้อนหลังที่ 11.3 เท่า ขณะที่เศรษฐกิจทั้งจีนและตลาดโลกยังคงขยายตัวได้ดี 
“ดังนั้น คาดว่าตลาดหุ้น H-Shares มีแนวโน้มที่จะกลับขึ้นไปอย่างน้อยเข้าใกล้ค่าเฉลี่ยดังกล่าว ทำให้ตลาดหุ้น H-Shares มีโอกาสที่จะปรับสูงขึ้นอีกมากกว่า 20% จากระดับปัจจุบัน” น.ส.วรสินี กล่าว
ขณะเดียวกัน เศรษฐกิจจีนที่ขยายตัวดีขึ้น ส่งผลบวกต่อผลการดำเนินงานบริษัทจดทะเบียนในจีน ซึ่งตัวเลขเศรษฐกิจของจีนที่ประกาศออกมายืนยันว่าเศรษฐกิจจีนได้ผ่านพ้นจุดต่ำสุดในช่วงไตรมาส 3 ของปี 2555 ไปแล้ว และคาดว่าในปี 2556 เศรษฐกิจจีนจะเติบโตที่ 8.2% จาก 7.8% ในปี 2555 
น.ส.วรสินี คาดว่านักวิเคราะห์ส่วนใหญ่จะกลับมามีมุมมองที่เป็นบวกต่อแนวโน้มผลการดำเนินงานของบริษัทจดทะเบียนในจีนมากขึ้น และคาดว่าผลการดำเนินงานของบริษัทจดทะเบียนในจีนจะเติบโตขึ้นกว่า 10% กลุ่มที่จะมีการขยายตัวสูงสุด คือ กลุ่มการเงิน ซึ่งมีน้ำหนักใน H-Shares มากกว่า 50% n